છેલ્લાં ત્રણ દિવસથી શહેરીજનો ઉકળાટભર્યા માહોલથી હેરાન પરેશાન હતાં. જોકે, મંગળવારની મોડી રાતે મેઘરાજાએ બેટિંગ શરૃ કરતાં ઠંડકનો માહોલ છવાઈ ગયો હતો. આખી રાત વરસાદ ચાલું રહ્યો હતો. ગઈમોડી રાતના ૧૦ કલાકથી સવારના ૮ કલાક સુધી ૧૦ કલાકના ગાળામાં જ શહેરમાં ત્રણ ઈંચ (૭૫ મિમી) વરસાદ નોંધાયો હતો. જોકે, એ પછી મેઘરાજાએ વિરામ લીધો હતો. બપોરે ૨ કલાકથી ફરી વરસાદે ઝરમર ઝરમર વરસવાનુ શરૃ કરી દીધું હતું. છેક સાંજ સુધી ધીમી ધારે વરસાદ વરસ્યો હતો. જોકે, મોડી સાંજે ફરી એક વખત ધોધમાર વરસાદ શરૃ થઈ ગયો હતો. નોકરી-ધંધા પરથી ઘરે જતાં અનેક વાહન ચાલકો વરસાદને કારણે પલળી ગયા હતાં.